**‏23/08/2020**

**לחברים שלום רב,**

**הנדון: פרסום טיוטת תקנים מקצועיים, הסבר כללי**

ועד אגודת האקטוארים בישראל הקים לאחרונה ועדה מקצועית לענייני סטנדרטים (כללי מקצוע).

בתקנון האגודה מוזכרת עבודת הועדה באופן מפורש, כאחד מתפקידיה של האגודה - "לפתח לגבש ולפרסם גילויי דעת, הנחיות וכללי מקצוע בצורה עצמאית ו/או ביחד עם ארגונים אחרים".

בשנים האחרונות, האגודה הצליחה לאשר ולפרסם שלושה כללי מקצוע עצמאיים בנושאים הקשורים לרזרבות לתביעות תלויות בביטוח כללי (וגם ביטוח חיים ובריאות), על ידי הועדה לעתודות בביטוח כללי.

לאורך השנים למדנו שתהליך ניסוח כללי מקצוע כגון אלו לוקח הרבה זמן ומשאבים. עם זאת, יש חשיבות גדולה לכללי מקצוע על מנת לתת מסגרת מקצועית לעבודת האקטואר. בנוסף, חברות האגודה באיגוד האקטוארים הבינלאומי, מחייבת בפועל כל חבר אגודה לפעול על פי הכללים של האגודה הבינלאומית.

לאור הנ"ל, ועד האגודה הקים מחדש את ועדת הסטנדרטים כדי לפעול לאימוץ ופרסום כללי מקצוע בכל התחומים העיקרים שבהם עוסקים החברים, בתהליך שלא יארך זמן רב.

ועדת הסטנדרטים שקלה מדיניות ודרכי פעולה לאישור ופרסום כללי מקצוע בתחומים השונים, בין היתר, בהתבססות על כללי מקצוע שכבר אושרו ופורסמו על ידי האגודות האקטואריות המובילות בעולם והדגשת השינויים הנדרשים בכללי מקצוע אלו בהתאמה לסביבה בישראל.

לאחר דיונים בוועדה, הוחלט לאמץ את כללי המקצוע של האגודה הבינלאומית כתקנים של אגודת האקטוארים בישראל, כפוף לשינויים ולדגשים ההכרחיים להתאימם לסביבה בישראל.

הוחלט אם כן, לפרסם מסמכים לגבי כל אחד מהתקנים הבינלאומיים, בנוגע לאימוץ התקנים בסביבה הישראלית:

1. תרגום מלא של מטרת התקן.
2. תרגום מלא של היקף התקן.
3. סיכום בעברית של כל הסעיפים בתקן – הלשון המחייבת הינה לשון התקן הבינלאומי באנגלית.
4. השלכות של הסביבה הישראלית (חוקים, תקנות, חוזרים, דרישות חשבונאיות, תקנים קיימים, סביבה עסקית) על התקן.

בנוסף, לאחר דיונים, הוועדה אימצה את קוד ההתנהגות (Professional code of conduct) של כל חמשת הארגונים האקטואריים בארצות הברית, הודות לאישור מיוחד שקבלנו בזמנו מ- Actuarial Standards Board. קוד התנהגות זה מהווה מסגרת כללית המנחה את האקטואר כיצד עליו לפעול כאיש מקצוע. הקוד תורגם במלואו לעברית, והגרסה העברית היא המחייבת בישראל.

נשמח לקבל תגובות, שאלות, הערות והארות על קוד ההתנהגות והמסמכים הקשורים לשלשת התקנים כפי שאושרו על ידי וועדת הסטנדרטים עד כה (תקן 3, 5 ו-6):

* תקן 3 עוסק בעבודה אקטוארית בקשר עם -19IAS
* תקן 5 עוסק במודלים לניהול סיכונים
* תקן 6 עוסק בעקרונות לניהול סיכונים

בעתיד נקיים דיונים על תגובות החברים ונפרסם את המסמכים לאחר אישור הוועדה לשלושת התקנים שנשארו (1, 1א ו-2).

בכבוד רב,

אברהם לוונגליק

יו"ר הועדה המקצועית לענייני סטנדרטים